|  |  |  |
| --- | --- | --- |
|  | MÁRIA LÉGIÓ**MAGYAR RÉGIÁJA**73. szám 2014. március |  |

Jákob csaló volt, Péter indulatos, Dávidnak viszonya volt, Noé leitta magát, Jónás elfutott Isten elől, Pál gyilkos volt, Gedeon meg bizonytalan, Mirjam pletykálkodott, Márta aggodalmaskodott, Tamás kételkedett, Sára türelmetlenkedett, Illés lehangolt volt, Mózes dadogott, Zakeus alacsony volt, Ábrahám öreg, és Lázár pedig halott...

Isten nem az eleve arra képeseket hívta meg, hanem Ő tette képessé a MEGHÍVOTTAKAT!"
És hozzáteszem, hogy velünk is ugyanezt teszi, ha hagyjuk, hogy segítsen.

**Az Úr legyen előtted, hogy a jó utat mutassa néked !**

**Az Úr legyen melletted, hogy téged karjába zárjon, és megvédjen a   veszedelmektől !**

**Az Úr legyen mögötted, hogy megvédjen a gonosz cselvetésétől !**

**Az Úr legyen alattad, hogy felfogjon, ha elesel !**

**Az Úr legyen tebenned, hogy megvigasztaljon,ha szomorú vagy !**

**Az Úr legyen körülötted, hogy megvédjen, ha mások rád rontanak !**

**Az Úr legyen fölötted, hogy megáldjon téged!**

***Így áldjon meg téged a jóságos Isten ma, holnap, és minden időben !***

                                                                                                Ámen

**Ferenc pápa nagyböjti üzenete 2014**

Szegénnyé lett, hogy szegénységével gazdagítson minket (vö. 2Kor 8,9)

Kedves Testvéreim!

Nagyböjt alkalmából néhány gondolatot ajánlok figyelmetekbe, melyek segíthetnek a megtérés egyéni és közösségi útján. Szent Pál kifejezéséből merítem az alapgondolatot: „Hiszen ismeritek a mi Urunk, Jézus Krisztus kegyelmét, hogy értetek szegénnyé lett, bár gazdag volt, hogy az ő szegénysége által ti gazdagok legyetek” (2Kor 8,9). Az Apostol a korintusi keresztényekhez fordul, és bátorítja őket, hogy nagylelkűen segítsék a jeruzsálemi, szűkölködő hívőket. Mit mondanak nekünk, mai keresztényeknek, Szent Pálnak ezek a szavai? Mit mond nekünk ma a szegénységre, az evangéliumi értelemben vett szegény életre való meghívás?

*Krisztus kegyelme*

Ezek a szavak mindenekelőtt elmondják, hogy milyen Isten stílusa. Isten nem a világi hatalom és gazdagság eszközeivel mutatja meg önmagát, hanem a gyengeség és szegénység eszközein keresztül: „bár gazdag volt, értetek szegénnyé lett…”. Krisztus, az Isten örök Fia, aki hatalomban és dicsőségben egyenlő az Atyával, szegénnyé lett; lejött közénk, mindannyiunkhoz közel jött. Mindenétől megvált, „kiüresítette önmagát”, hogy mindenben hasonló legyen hozzánk. Isten megtestesülése nagy misztérium! De mindennek az alapja az isteni szeretet, amely szeretet kegyelem, nagylelkűség, a közelség vágya és nem habozik odaadni és feláldozni önmagát a szeretett teremtményekért. A tevékeny szeretet azt jelenti, hogy egészen osztozunk a szeretett személy sorsában. A szeretet hasonlóvá tesz, egyenlőséget teremt, ledönti a falakat, megszünteti a távolságokat. És Isten ezt tette velünk. Jézus ugyanis „emberi kézzel dolgozott, emberi értelemmel gondolkodott, emberi akarattal cselekedett, emberi szívvel szeretett. Szűz Máriától születvén valóban egy lett közülünk, a bűnt kivéve mindenben hasonló lett hozzánk” (II. Vatikáni Zsinat, Gaudium et spes kezdetű lelkipásztori konstitúció, 22).

Jézus célja nem az volt, hogy magáért a szegénységért legyen szegény, hanem – ahogy Szent Pál mondja – *„hogy az ő szegénysége által ti gazdagok legyetek”*. Ez nem szójáték, vagy egy hatásvadász kifejezés! Ez Isten logikájának szintézise, ebben foglalható össze a szeretetnek, a megtestesülésnek és a keresztnek a logikája. Isten nem a magasból hullajtotta ránk az üdvösséget, mint emberbaráti jámborságból a fölöslegből adott könyöradományt. Krisztus szeretete nem ilyen! Amikor Jézus alámerül a Jordán vizébe, és megkeresztelteti magát Keresztelő Jánossal, nem azért teszi, mert bűnbánatra, megtérésre van szüksége. Azért teszi, hogy beálljon az emberek közé, akiknek bűnbocsánatra van szükségük, közénk, bűnösök közé és magára vegye bűneink terhét. Ezt az utat választotta, hogy megvigasztaljon, üdvözítsen minket, hogy megszabadítson nyomorúságunkból. Szíven üt minket, hogy az Apostol azt mondja, hogy nem Krisztus gazdagsága, hanem *szegénysége által* lettük megszabadítva. Szent Pál pedig jól ismeri „Krisztus felfoghatatlan gazdagságát” (Ef 3,8), aki a „mindenség örököse” (Zsid 1,2).

Mi tehát ez a szegénység, amellyel Jézus megszabadít és gazdaggá tesz minket? Éppen az, ahogyan ő szeret minket, ahogyan közel kerül hozzánk, mint az irgalmas szamaritánus, aki odalép ahhoz az emberhez, akit félholtan az út szélén hagytak (vö. Lk 10,25 köv.). Az ő együttérző, gyöngéd, életünkben osztozó szeretete az, ami igazán szabaddá tesz minket, valódi üdvösséget és örömet ad nekünk. Krisztus szegénysége, amellyel gazdagít minket, abban áll, hogy testté lett, magára veszi gyöngeségeinket, bűneinket, és közvetíti felénk Isten végtelen irgalmát. Krisztus szegénysége a legnagyobb gazdagság: Jézus gazdagsága az Atyaistenben való határtalan bizalmában rejlik, abban, hogy minden pillanatban rábízza magát, mindig és csak az ő akaratát és dicsőségét keresi. Gazdag, mint egy gyermek, aki érzi, hogy szeretik és szereti a szüleit, és egy pillanatra sem kételkedik szeretetükben, gyöngédségükben. Jézus gazdagsága a *Fiúságában* van, ennek a szegény Messiásnak az Atyával való egyedülálló kapcsolata a kizárólagos kiváltsága. Amikor Jézus arra hív, hogy vegyük magunkra az ő „édes igáját”, akkor arra hív, hogy gazdagodjunk az ő „gazdag szegénységében” és „szegény gazdagságában”; osztozzunk vele fiúi és testvéri lelkületében; váljunk fiakká a Fiúban, testvérekké az Elsőszülött Testvérben (vö. Róm 8,29).

Van egy mondás, mely szerint az egyetlen valódi szomorúság az, ha nem vagyunk szentek (L. Bloy); azt is mondhatnánk, hogy egyetlen valódi nyomorúság létezik: nem Isten gyermekeiként és Krisztus testvéreiként élni.

*Tanúságtételünk*

Azt gondolhatnánk, hogy a szegénységnek ez az „útja” Jézusé volt, mi pedig, akik utána jövünk, üdvözíthetjük a világot megfelelő emberi eszközökkel. Nem így van. Mindenütt, minden korban Isten továbbra is *Krisztus szegénysége által* üdvözíti az embereket és a világot, aki szegénnyé lesz a szentségekben, az Igében, az Egyházában, amely szegényekből álló nép. Isten gazdagságát nem tudjuk közvetíteni a mi gazdagságunkon keresztül, hanem mindig és kizárólag a személyes és közösségi szegénységünkön át, amelyet Krisztus Lelke éltet.

Mesterünket követve mi, keresztények arra kaptunk meghívást, hogy tekintsünk testvéreink nyomorára, érintsük meg, vegyük magunkra és tegyünk konkrétan azért, hogy könnyítsünk rajtuk. A *nyomor* nem egyenlő a *szegénységgel*. A nyomor olyan szegénység, amelyben nincs bizalom, szolidaritás, remény. Háromfajta nyomort különböztethetünk meg: anyagi, erkölcsi és lelki nyomort. Az *anyagi nyomor* az, melyet általában szegénységnek hívnak, és azokat érinti, akik nem emberhez méltó körülmények között élnek: alapvető jogok nélkül, elsődleges anyagi szükségletek hiányában, mint az étel, a víz, a higiéniai körülmények, a munka, a fejlődés és a kulturális növekedés lehetősége. E nyomor láttán az Egyház felkínálja szolgáló szeretetét, a *diakóniát*, hogy segítsen a szükségben, begyógyítsa ezeket a sebeket, amelyek elcsúfítják az emberiség arcát. A szegényekben és a legutolsókban mi Krisztus arcát látjuk. Ha szeretjük és segítjük a szegényeket, akkor Krisztust szeretjük és szolgáljuk. Elkötelezettségünk arra is irányul, hogy a világban megszűnjön az emberi méltóság megsértése, a diszkrimináció és az erőszak, amelyek sok esetben a nyomor igazi okai. Amikor a hatalom, a luxus és a pénz bálvánnyá válnak, akkor ezek előbbre valók lesznek az anyagi javak egyenlő elosztásánál. Ezért szükséges, hogy az emberek lelkiismerete az igazságosság, az egyenlőség, a józanság és a javak megosztása felé irányuljon.

Nem kevésbé aggasztó az *erkölcsi nyomor*, amely abban áll, hogy az ember a káros szenvedélyek és a bűn rabjává válik. Hány család aggódik amiatt, hogy valamelyik – gyakran fiatal – családtagon eluralkodik az alkohol, a drog, a játékszenvedély, a pornográfia! Hány ember veszítette el élete értelmét, nincs előttük távlat a jövőt illetően, reménytelenek! És hány ember kényszerült ebbe a nyomorba igazságtalan társadalmi körülmények miatt, a munkanélküliség miatt, amely megfosztja őket attól a méltóságtól, amit a kenyérkereset ad; vagy mert nem egyenlően jutnak hozzá az oktatáshoz és az egészségügyi szolgáltatásokhoz. Ezekben az esetekben az erkölcsi nyomor nevezhető akár az öngyilkosság kezdetének is. A nyomornak ez a formája, amely anyagi romláshoz is vezet, mindig összekapcsolódik a *lelki nyomorral*, amely akkor sújt minket, amikor eltávolodunk Istentől és elutasítjuk szeretetét. Ha úgy véljük, hogy nincs szükségünk Istenre – aki Krisztusban felénk nyújtja kezét – mert azt gondoljuk, hogy beérjük saját magunkkal, akkor a kudarc útján járunk. Isten az egyetlen, aki valóban megment és megszabadít.

A lelki nyomorra az evangélium az igazi ellenszer. A keresztény ember arra hivatott, hogy vigye el az élet minden területére a megszabadító jó hírt, hogy létezik az elkövetett rossz megbocsátása, hogy Isten nagyobb a mi bűneinknél és ingyen szeret minket, mindig, és a közösségre valamint az örök életre vagyunk teremtve. Az Úr arra hív minket, hogy örömmel hirdessük az irgalom és a remény üzenetét! Jó megtapasztalni e jó hír terjesztésének örömét, annak örömét, hogy megosztjuk a ránk bízott kincset, hogy ezáltal vigaszt nyújtsunk a megtört szíveknek és reményt adjunk sok testvérünknek, akiket körülvesz a sötétség. Ez azt jelenti számukra, hogy követjük és utánozzuk Jézust, aki a szegények és bűnösök felé ment, mint a pásztor az elveszett bárány felé, és teljes szeretetével tette ezt. Vele egyesülve bátran nyithatunk meg új utakat az evangelizáció és az emberi fejlődés terén.

Kedves Testvérek! Azt kívánom, hogy ebben a nagyböjti időben az egész Egyház készségesen és igyekvően tegyen tanúságot az anyagi, erkölcsi és lelki nyomorban élőknek az evangélium üzenetéről, amely az Atya irgalmas szeretetének hirdetésében foglalható össze, aki kész magához ölelni Krisztusban minden embert. Olyan mértékben tudjuk ezt tenni, amilyen mértékben hasonlóak leszünk Krisztushoz, aki szegénnyé lett és gazdaggá tett minket szegénységével. A nagyböjt megfelelő idő arra, hogy megváljunk sok mindentől. Jót fog tenni, ha megkérdezzük magunktól, mi mindent tudunk nélkülözni azért, hogy szegénységünkkel segítsünk és gazdagítsunk másokat. Ne felejtsük el, hogy az igazi szegénység fáj: önmagunk megfosztása valamitől nem lenne hiteles e bűnbánati távlat nélkül. Nem bízom abban az alamizsnában, amely nem kerül áldozatba és nem jár fájdalommal.

A Szentlélek, akinek köszönhetően olyanok vagyunk „mint szűkölködők, mégis sokakat gazdagítók, mint akiknek semmijük sincs, mégis mindenük megvan” (2Kor 6,10), tartsa meg ezeket az elhatározásainkat, és erősítse bennünk az emberi nyomor iránti figyelmet és felelősséget, hogy könyörületessé váljunk és gyakoroljuk az irgalmat. Ezzel a jókívánsággal biztosítalak benneteket imáimról, hogy minden hívő és minden egyházi közösség gyümölcsözően élje meg az egész nagyböjti időt. És kérlek titeket, imádkozzatok értem. Az Úr áldjon meg titeket és a Szűzanya oltalmazzon benneteket.

Vatikán, 2013. december 26. Szent István diakónus és első vértanú ünnepén

London és York Lancaster között van a Mártírok dombja, egy hatalmas tér ahol tizenöt katolikus papot és számos laikust a protestánsok felakasztottak vagy felnégyeltek az angol katolikusok üldözése idején. A vértanúk emlékére 1996-ban emlékkövet állítottak, amire Jézus szavait vésték: ***„Tudtok-e inni a kehelyből, amelyből én iszom? Vagy meg tudtok-e keresztelkedni a keresztséggel, amellyel én megkeresztelkedem?”*** Ők azt felelték neki: *„*Meg tudunk.*”* (Mk 10,38-39)

Lancasterben élt Chorley-i Roger Wrenno takács (1576-1616), aki John Thules papot rejtegette, akit már háromszor bebörtönöztek és mindig akadt valaki, aki kiszabadította. A börtönben négy tolvajt megtérített, akiket ezért felakasztottak. John Thules atyát Wrenno ki akarta menekíteni éjnek idején Lancasterből. De hajnalban mindkettőjüket a város határában elfogták és halálra ítélték. Elérkezett 1616. március 18., a kivégzés napja. Előbb John Thules papot négyelték fel. Majd  Wrenno kivégzése következett, akit kötél általi halálra ítéltek. Nyugodtan lépett fel a bitófa lépcsőjén és a nyakát a hurokba tette. Lelökték a létráról, de a kötél Wrenno súlya alatt elszakadt, s a földre zuhant. A vértanú felkelt és letérdelve imádkozott. A körülállók kegyelmet követeltek, majd próbálták őt rábeszélni, hogy tegye le a hűségesküt, amely királyi kegyelmet jelent számára. De Roger Wrenno felkelt és kijelentette:

 „Én ugyanaz vagyok most is, mint azelőtt” – és visszatért a létrára.

– Hát olyan sürgős? – kiáltott rá a csodálkozó hóhér.

De az áldozat boldogan válaszolt: „Ha te láttad volna azt, amit én az előbb láttam, ugyanígy sietnél meghalni!”

S most a hóhér erősebb kötelet tett a nyakára, s kirántotta alóla a létrát s elküldte őt „az élők országába, hogy lássa ott Isten ékességeit, melynek fényét itt a földön mint valami tükörben látta”. A két vértanút, 1987-ben II. János Pál pápa a boldogok közé iktatta.

**Ferenc pápa: Csak a gyakorlatban megélt hit az igazi**

**Egy olyan hit, amely nem terem gyümölcsöt, nem hit –** állapította meg a Szentatya a péntek reggeli szentmisén, amelyet a 90. születésnapját ünneplő Silvano Piovanelli bíborosért ajánlott fel. A pápa megköszönte a firenzei nyugalmazott érsek munkáját, tanúságtételét és jóságát.

A világ tele van olyan keresztényekkel, akik sokat hangoztatják a Hiszekegy szavait, de abból keveset ültetnek át a gyakorlatba, és olyan tudósokkal, akik a teológiát egy sor lehetőség közé sorolják anélkül, hogy ez a tudomány konkrétan kihatna az életükre. Erre a veszélyre már kétezer évvel ezelőtt fölhívta a figyelmet Szent Jakab apostol – az ő levelét idézte homíliájában Ferenc pápa. Megállapítása egyértelmű: az a hit, amely nem terem gyümölcsöt az életben és tettekben, nem hit.

Gyakran mi is hibázunk ebben: „De hiszen nekem nagy hitem van” – halljuk olykor – „Én hiszek mindent, mindent…” És talán ennek az embernek langyos, gyenge az élete. A hite olyan, mint egy elmélet, amely nincs jelen aktívan az életében. Jakab apostol, amikor a hitről beszél, éppen a doktrínáról szól, arról, amit a hit tartalmaz. De ti ismerhetitek valamennyi parancsolatot, minden próféciát, az összes hitigazságot, de ha ezt nem ültetitek át a gyakorlatba, a tettek szintjére, akkor nem használ. Elmondhatjuk elméletileg a Hiszekegyet akár hit nélkül is, és sokan így is tesznek. Az ördögök is! Az ördögök nagyon jól tudják, mit mondunk a Credóban és tudják, hogy az az igazság!

Ferenc pápa szavai visszhangozzák Jakab apostol levelét: „Hiszed, hogy egy az Isten és jól teszed. De az ördögök is hiszik ezt, és mégis remegnek!” (Jak 2,19) A különbség az, hogy az ördögöknek nincs hitük, hiszen a hit nem egy ismeretet jelent, hanem azt, hogy megkapjuk Isten üzenetét, amelyet Krisztus hozott el.

Az evangéliumban két árulkodó jele van annak, hogy valaki tudja ugyan, mit kell hinnie, de nincs hite. Az első jel a kazuisztika: ezt azok képviselik, akik megkérdik Jézustól, hogy kell-e adót fizetniük vagy hogy a férj hét testvére közül melyiknek kell feleségül vennie özvegyét. A második jel az ideológia: Jézus idejében is voltak olyan keresztények, akik a hitet eszmék rendszerének gondolták. János apostol azt mondja róluk, hogy ők az antikrisztus, a hit ideológusai, bárhová is tartozzanak. És azok, akik vagy a kazuisztikába vagy az ideológiába esnek, olyan keresztények, akik ismerik a tanítást, de nincs hitük, akár az ördögöknek. Azzal a különbséggel, hogy az ördögök remegnek, ők viszont nem: nyugodtan.

Ezzel ellentétben az evangéliumban megtaláljuk azoknak a példáit is, akik nem ismerik a tanítást, de nagy hitük van. Gondoljunk csak a kánaáni asszonyra, akinek hite kigyógyította leányát a megszállottságból, vagy a szamariai asszonyra, aki megnyitja szívét, mert nem elvont igazságokkal találkozott, hanem magával Jézus Krisztussal. Ilyen volt még a vak is, akit Jézus meggyógyított, és akit ezért a farizeusok és a törvénytudók kivallattak. Erre ő egyszerűen letérdel és imádja azt, aki meggyógyította őt. Ez a három személy megmutatja nekünk, hogy **hit és tanúságtétel elválaszthatatlan egymástól.**

Ferenc pápa így fejezte be homíliáját: „A hit találkozás Jézus Krisztussal, Istennel, abból születik, és elvisz a tanúságtételhez. Ezt akarja mondani nekünk az apostol: **a tettek nélküli hit, amely nem ragad magával, nem vezet el a tanúságtételhez, az nem hit. Csak szavak együttese, semmi más, csak szó**.”

***Ferenc pápa, ha teheti rózsafüzért osztogat az embereknek. Kicsi gyógyszeres dobozban használati utasítással***

 **Misericordia 59 tabletta (szem)**

 **Gyógyszer a lélek számára**

 **A gyógyszer megnevezése: Misericordia (Irgalmasság)**

**Összetétel:** Minden rózsafüzér tartalmaz 50 Üdvözlégyet, 5 Miatyánkot,

 5 Dicsőséget, 1 Salve Regina-t.

**Aktív alkotórészek:** Az Isten kegyelme

**Gyógyszertári kategória**: pezsdítő hatású megszentelés

**Túladagolás:** nagy dózisban a következő szimptómák jelentkezhetnek: lázas örömkitörés,hirtelen felfakadó dicséret Isten felé, az irgalmasság és könyörületesség megnyilvánulásai.

**Kölcsönhatások:** Használata lehetséges vagy még inkább javasolt, hogy egyéb imákkal együtt vegyük, együtt a szentségekkel, különösen az eukarisztia mellett.

**Javallott adagolás:** a túladagolást javasoljuk!

**Gyógyászati tünetek:** lelki langyosság esetén nagyon ajánlatos, segíti a megszentelődést, elriasztja a kísértéseket, elmulasztja a lelkiismeret elnehezülését és savtartalmát, kihozza a lelkeket a tisztítótűzből.

**Adagolás:** szájon át alkalmazandó, odaadás és nagyfokú koncentráció szükségeltetik. A hatások fokozódhatnak csoportos alkalmazás esetén.

**Mellékhatások:** minden nap elmondva az agyban folyamatokat indíthat el.

**Ellenjavallat:** nincsen

**Szavatosság:** semmilyen formában nem romlandó, minőségét korlátlan ideig megőrzi!

**Figyelmeztetés:** tartsa a gyógyszert mindig a gyermekekhez közel, könnyen elérhető távolságban!

Newman bíboros szentbeszédeiből: ***Isten igazi temploma az Egyház***

A hely, ahol Urunk az Eukarisztia szentségét első alkalommal bemutatta, egy ház *felső terme* volt, amelyet e célra béreltek (Mk 14, 15). Szent Péter háztetőn imádkozott, Szent Pál és Szilás kalodába szorított lábakkal a tömlőcben énekelték himnuszaikat és zsoltáraikat. De bárhol is voltak a keresztények, a kegyelem Lelke ott volt, Isten és Krisztus velük volt, Isten temploma körülöttük volt.

A templom több mint az arany. Ezért ne aggódjatok, ha hiányzik is az arany! De a templom megszenteli az aranyat. Ezért gondozzátok, ha megvan! Krisztus velünk van minden külső fény nélkül is: *Ahol ketten vagy hárman összegyűlnek az ő nevében, ő közöttük van* (vö. Mt 18, 20). Legyen bár kunyhó, szabad mező, tömlöc vagy földalatti börtön, Krisztus ott lehet, és ott van, ha szolgái ott vannak. A kőfalak még nem jelentenek templomot. És ha a föld legnagyobb, legkiválóbb, legpompásabb épületei is volnának, Krisztus mégsem lenne azokkal, akik *más evangéliumot hirdetnének* (vö. 2 Kor 11, 4).

Van egy templom a földön, szellemi, *élő kövekből* (l Pét 2,5) épült templom, valamiképp a lelkekből épült templom; templom, amelynek Isten a világossága, Krisztus a főpapja, angyalszárnyak a boltívei, szentek és egyháztanítók az oszlopai, és imádkozók a padozata. Az evangélium hirdetésének megkezdése óta mindig megvolt ez a templom a földön. Ez a láthatatlan, rejtett, titokzatos, szellemi templom mindenhol ott van, kiterjed Krisztus egész birodalmában minden helyre. Ott van ez a templom, ahol hit és szeretet van. Ez a templom, az Egyház, *apostolokra és prófétákra alapozott épület, amelynek szegletköve maga Krisztus Jézus;* a hívők pedig *benne épülnek egybe a Lélek közreműködésével az Isten hajlékává* (Ef 2, 20-22).

A **Cristo degli abissi** (*A mélység Krisztusa*) egy [Jézust](http://hu.wikipedia.org/wiki/J%C3%A9zus) ábrázoló, a [Földközi-tenger](http://hu.wikipedia.org/wiki/F%C3%B6ldk%C3%B6zi-tenger) fenekén felállított műalkotás az [olaszországi](http://hu.wikipedia.org/wiki/Olaszorsz%C3%A1g) [San Fruttuoso](http://hu.wikipedia.org/w/index.php?title=San_Fruttuoso&action=edit&redlink=1) tengeröbölben, [Liguriában](http://hu.wikipedia.org/wiki/Liguria). A szobrot [1954](http://hu.wikipedia.org/wiki/1954)-ben helyezték el 17 méter mélységben, Dario Gonzatti emlékére, aki [1947](http://hu.wikipedia.org/wiki/1947)-ben a hely közelében búvárkodás következtében életét vesztette. Maga az ötlet az elhunyt társától, Duilio Marcantétól származik.

A 2,5 méter magas alkotás Jézust a vízfelszín felé emelt fejjel és kitárt karokkal ábrázolja. Ily módon oltalmazza a tengerrel kapcsolatba lépő embereket: a halászokat, tengerészeket és búvárokat.

A [bronzból](http://hu.wikipedia.org/wiki/Bronz) készült szobor elkészítéséhez különböző érméket, hajóelemeket és templomharangokat olvasztottak be. Minden év július utolsó szombatjának éjjelén víz alatti szertartás zajlik az alkotásnál: egy pap megáldja a tengert, a helyi búvárok pedig zseblámpák segítségével koszorút "fonnak" belőlük a Krisztus-szobor feje köré.

A szobrot 2003-ban a [rozsdásodás](http://hu.wikipedia.org/wiki/Rozsda) miatt restaurálták, majd a következő évben új talapzatra visszahelyezték a tengerfenékre. A szoborról számos másolat készült, az egyik a floridai Key Largo mellett áll a  tengerben, egy másik pedig Grenada fővárosa, St. George közelében – utóbbi a genovai tengerészet ajándéka volt 1961-ben, hálából a *Bianca C* nevű olasz hajó legénységének megmentéséért.

A Máltán található másolat a legújabb: a Kristu tal-Baħħara nevet viselő szobrot II. János Pál pápa 1990-es látogatása emlékére állították fel, és 35 méteres mélységben található, az MV Imperial Eagle hajóroncsa közelében, mely hasonlóan népszerű merülési helyszínnek számít.

# Hatszáz éve történt a ludbregi eucharisztikus csoda



Ludbreg egy 3500 lakosú kisváros a varasdi egyházmegyében. Már a római időkben feljegyezték az itt lévő Castrum Iovia laktanyát. Ebből az időből származik „Centrum mundi” – a világ központja – elnevezése, amely ma is olvasható a helység honlapján.

A történelmi források szerint már 381-ben egyházmegye volt. 1334-ből származik az első írásos feljegyzés Ludbreg Szentháromságról nevezett templomáról. A ma is működő plébániatemplomot 1410-ben építették egy ősi római bazilika alapjaira. Egy évvel később történt az eucharisztikus csoda: a Batthyány-család palotájában lévő Szent Kereszt-kápolnában egy pap a szentmise bemutatása közben kételkedett az átváltoztatásban. Mintegy válaszként kételyeire, szeme láttára vér folyt ki a kezében tartott kehelyből. A szent relikviát ijedelmében elrejtette egy kőműves segítségével. Halála előtt azonban felfedte a titkot és a rejtekhelyet. A hívek tisztelettel adóztak az ereklye előtt. A Jézus szent vérének tulajdonított csodákat felírták az ún. Liber miraculorumba, a Csodák Könyvébe.

Szech János magyar nemes eljuttatta a relikviát és a leírt tanúságtételeket a Szentatyához. 1513-ban X. Leó pápa bullát tett közzé, amely elismeri az ereklye hitelességét és engedélyezi Jézus szent vére imádását.

1721-ben Strattmann Eleonóra grófnő értékes drágakövekkel díszített arany ereklyetartót ajándékozott a templomnak, a relikviát ma is ebben tartják.
 A XVIII. században pestis pusztított a térségben. A horvát parlament ezért 1739-ben fogadalmat tett, hogy ha Isten megszünteti a járványt, akkor Ludbregben Krisztus jeruzsálemi sírjáról nevezett templomot építenek. A pestis megszűnt, de a fogadalom beteljesítése váratott magára. Sok viszontagság után csak a demokratikus rendszerváltás idején, 1994-ben épült fel a kegyhely búcsúkápolnája. Az akkori zágrábi bíboros érsek, Franjo Kuharic döntése alapján a kápolnát Krisztus kínszenvedésének, halálának és feltámadásának szentelték fel. A búcsúra minden évben szeptember első vasárnapján, az ún. „szent vasárnapon” és az azt megelőző „szent szombaton” kerül sor.

„Jézus szent relikviája mindannyiunk számára állandó figyelmeztetés, hogy erősödjünk hitünkben. Ne feledjük a Szentírás szavait, miszerint nem veszendő ezüstön vagy aranyon szabadultunk meg, hanem Krisztus drága vére árán. Legyen áldott Krisztus szent vére mindörökké!” *Vatikáni Rádió*

### A limpiászi csodálatos feszület

*Alább a limpiaszi csodálatos feszület története olvasható, amelynek másolata a budapesti Sziklatemplom főoltára felett látható. A templom építését elindító magyar zarándok csoport 1924-ben Lourdes után az onnan nem messze található Limpiászban is látogatást tett, ahol 1919-től kezdve csodálatos esemé-nyek történtek. A templom építésekor fényképek alapján készítették el a feszület másolatát, amelyet sajnos a kommunisták 1951-ben a templom bezárásakor eltüntettek. A ma látható feszületet Szerváciusz István készítette hársfából.*

A napsütötte észak-spanyol Santander tartományban, nem messze Lourdes-tól található Limpias. A templom főoltára felett függ egy 300 éves fa feszület. Maga a corpus 2,34 m magas. A megváltó alakját Pedro de Mena andalúziai szobrász faragta, aki 1693-ban, Malagában halt meg. A megfeszített arca különösen művészi, igen élethűen ábrázolja a haldokló Üdvözítő halálküzdelmét. (Ezért hívják " Santo Christo de la Agonia"-nak.) Felemelkedett mellkassal láthatjuk Jézust, amint ajka az utolsó lélegzetre nyílik és szeme vágyódva az égre tekint.

A kereszt eredetileg Isidoro Bernales limpiasi születésű gróf tulajdona volt, aki Cadizban, Dél-Spanyolországban lakott. E feszület előtt esdekeltek Jézus segítségéért az emberek Cadizban, amikor a várost 1755-ben egy közeli földrengés következtében nagy tengerár fenyegette. A tenger egyre beljebb nyomult a városba. A lakosok körmenetben könyörögtek Istenhez, és szentképeiket is magukkal vitték. Úgy látszott semmi sem segít, mert a tenger egyre áradt. Akkor a gróf engedélyével erős emberek kivitték a keresztet a tengerpartra, és a víz szélén felállították. És íme az áradat megállt! Ezen felháborodva beljebb vitték a keresztet a visszavonuló áradatba, ott is felállították, és a tenger ismét visszahúzódott. (Még ma is látható a csodás eseményt megörökítő márványemléktábla Cadiz városnegyedében.) Ettől kezdve a keresztet csodatevőként tisztelték. Később a gróf utódai szülőhelyének ajándékozták, ahol először egy mellékoltáron, majd a főoltáron kapott helyet.

1919 böjtjében, március 22-30-ig, két kapucinus barát missziót tartott Limpiászban. A két pap megrázó beszédeinek eredményeként a falu minden lakosa szentségekhez járult öt ember kivételével. Amikor a misszió végén, március 30-án vasárnap reggel P. Agatengelo beszédet tartott, felkiáltott egy kislány, aki a kereszt közelében állt: "A Krisztus megmozdult, a Krisztus rám néz." Utána azonnal felkiáltott egy második, majd egy harmadik gyerek is. Végül még ötven más személy is részesült a rendkívüli látványban. A jelenlévők megrendülten térdre estek. A prédikátor szavai szinte feleslegessé váltak, olyan csodálatos események következtek. Megelevenedett Jézus alakja, mozgott a szeme, felnyitotta ajkát, megmozdította töviskoronás fejét, és arckifejezése is megváltozott. Előfordult, hogy arcszíne sötétkék, földszürke majd halottsápadt lett, míg vissza nem nyerte eredeti színét. Testét a halál verítéke borította, különösen nyakát és mellét. Időnként könnyekkel telt meg a szeme. Némelykor világos piros vér folyt a sebeiből. Különösen a töviskorona sebeiből csordult le vére arcára és mellére. Majd oldalsebéből folyt vér és víz. Félig nyitott szája is megtelt olykor habbal és vérrel. Ezek a jelenségek élethűen tükrözték az Üdvözítő kínszenvedését és haláltusáját.

A sok zarándok között egy kubai püspök is eljutott Limpiasba. Rómában járt a Szentatyánál, amikor útközben Limpiasról hallott, de nem sokat adott a szóbeszédre. A santanderi kikötőben hajóra akart szállni Kuba felé, de ismerősei azt ajánlották neki, ha már egyszer itt jár, ne mulassza el a limpiasi feszületet megtekinteni. A püspök ráállt és odautazott. Bement a templomba, ahol számos zarándok jelenlétében éppen szentmisét mutattak be. Az út fáradalmaitól kimerülten majdnem elaludt, de a tömegből felhangzó kiáltások magához térítették. Felemelte tekintetét és egészen világosan látta, amint Jézus lassan felnyitja, majd megint becsukja ajkát, amint fejét egyik oldalról a másikra fordítja, és halálküzdelem látszik rajta, mintha éppen utolsó perceit élné. Délután mindez megismétlődött a megrendült püspök jelenlétében. Hazaérve pásztorlevelet bocsátott ki, leírta mindazt, amit saját szemével látott. Pásztorlevelét a hívekhez és az állami vezetőkhöz szóló komoly intelemmel fejezte be felszólítva őket, hogy addig döntsenek Krisztus mellett, amíg nem késő. Az is előfordult, hogy a halálküzdelem olyan élethűen játszódott le a feszületen, hogy a jelenlévők felkiáltottak, és Istenhez könyörögtek, hogy szűnjék meg ez a rettenetes látvány.
Említésre méltóak Pinar De Rio püspök szavai: "A feszület szemei porcelánból vannak és mozognak, szája fából, és mégis mozog. Nem lehet megmagyarázni az izzadást, még kevésbé a vért, amit az arcán lecsorogni, és száján kibuggyanni láttunk. A fából készült mellkas tágulását és összehúzódását sem lehet természetes okokkal megmagyarázni. Itt minden csalás ki van zárva."

Limpiasban feltűnő gyógyulások történtek, sok pap is visszanyerte egészségét. P. Agatangelo szerint a limpiasi feszület csodája kétségkívül. "Isten végtelen irgalmának jele, aki az emberiséget számtalan bűne ellenére ki akarja emelni a vakságból."

A spanyolok közadakozásból a Madrid melletti Los Angeles hegyen egy 24 m magas Jézus Szíve szobrot állítottak fel, melyet 1919. május 30-án nagy pompával, a királyi család és a püspöki kar jelenlétében áldottak meg. A király olvasta fel az áldás szövegét, amely mélységes hódolatot fejez ki Jézus Szentséges Szíve iránt. Sok család felajánlotta magát Jézus Szívének.

[**Isten malmai lassan, de biztosan őrölnek**](http://dkjozsef.blogspot.ro/2014/02/isten-malmai-lassan-de-biztosan-orolnek.html)

|  |
| --- |
|  |
|  |

François-Marie Arouet alias Voltaire1694. november 21-én született. Apja közjegyző, a középosztályhoz tartozott. Édesanyját hét éves korában veszítette el. Tízévesen a jezsuiták párizsi  kollégiumába került és ott tanult hét éven át, egészen 1711-ig. Tekintélyes tudását a jezsuitáknál alapozta meg. Érettségi után sok mindennel próbálkozott. Végül is irodalmi szerzeményekkel és történelmi legendákkal foglalkozott. 1717-ben megváltoztatta a nevét . Színdarabokat és szatírákat írt. Sok kellemetlenségbe sodorta nyugtalan, fennhéjázó és féltékeny természete. 1733-tól a politikai rendszert és az egyházat is támadta. Ekkor a független Lotaringia hercegségbe, Cirey várába ment Émilie du Châtelet márkiné társaságában. Intim viszony formálódott közöttük. Ott biztonságos és kényelmes menedéket nyújtott Voltaire számára az irodalmi foglalatosság összes lehetőségével. Richelieu bíboros és Madame de Pompadour is kegyeibe fogadta, aminek eredményeképpen udvari történésszé és kamarássá nevezték ki. 1745-ben elkészült a Fontenoy csatát dicsőítő éneke, kitüntetést kapott XIV. Benedek pápától. Sikerei odáig vezettek, hogy 1747 tavaszán ő lett az első író Franciaországban, akit a Francia Akadémia tagjává választottak. 1749-ben szülésközben meghalt szerelme, Madame du Châtelet. Nyugtalanná vált, szatírákat írt. Franciaorszából száműzik, II. Frigyes udvarába ment, de három év után innen is menekül. Cinikus természete miatt mindig menekül valahová. A liszaboni földrengés után kigúnyolta gondviselést, amit a Genfiek sem viseltek el. Megtiltották, hogy színházat vagy előadást tartson. Ezután Genftől nyugatra fekvő Ferney-ben költözött, mely akkor három ország területén terült el. Ha valamelyik országból zaklatták, akkor átsétált egy másik házba és ott már nem háborgatták.

|  |
| --- |
|  |
|  |

Közben felkérte d'Alembert-et, hogy a készülő Encyclopédie-ban a Genf szócikknél vegye be a rá vonatkozó tilalmat. Ferney birtokán alkotott, vendégeket fogadott, ünnepélyeket rendezett. Az egyházat továbbra is támadta és küzdött az igazságtalanság ellen. A felvilágosult állameszmét hirdetett.

1758. február 28-án barátjának, d'Alembert-nek ezt írta: "Húsz éven belül Isten el van intézve." Húsz év múlva hősként ünnepelve tért vissza Párizsba, hogy megnézze utolsó színdarabja, az *Irene* bemutatását.

Az utazás, az ünnepségek és a fogadások okozta izgalmak azonban túlzottan megterhelték szervezetét, ágyba fektették, és orvosa tudtára adta Voltairenek, hogy ütött végső órája. A beteg kérte őt, hozzon papot. De hitetlen környezete kijelentette: nem színészkedünk! És Voltaire kétségbeesve könyörgött gyóntatóatyáért... de hiába. Néhány utolsó jajkiáltás... és 1778. május 30-án vége volt.

Húsz esztendő múlva valóban el volt intézve... de ki? ... a jó Isten?

***Isten türelmes, de malmai lassan, de biztosan őrölnek.***

[**Heti útravaló**](http://dkjozsef.blogspot.ro/2014/02/heti-utravalo.html)

Walter Scott angol író a Nagyapó elbeszélései című könyvében elmondja a skótok egyik királyának, Robert de Bruce-nak - 1274-1329 - (ejtsd:Brösz) küzdelmét koronájáért. Üldöztetése napjaiban elrejtőzött egy földműves pajtájában. Mikor reggel felébredt, látott feje felett a gerendán egy pókot mászni. Leesett a földre, de azonnal megindult újra felfelé a gerendán. Megint leesett, de másodszor és harmadszor is megismételte kísérletét. Tizenkétszer esett le a kis pók, de tizenharmadszorra mégis elérte a gerenda végét. A király elveszített 12 ütközetet és elkedvetlenedett. Amikor azonban látta a kis póknak tizenharmadszori sikeres kísérletét, felugrott fekvőhelyéről és így szólt: "Követem a pók példáját!" Megpróbált még egy ütközetet és ezt megnyerte. Ez a kis pók figyelmeztet minden embert, hogy az erény megszerzésére való harcban nem szabad elkedvetlenednünk.

 *Darvas Kozma József atya, lelkivezető*

### Olajat könnyezik egy izraeli Madonna-szobor



A maszol hírportál ***Olajat könnyezik egy izraeli Madonna-szobo***r címmel közli, hogy zarándoklat indult Észak-Izraelben egy Madonna-szoborhoz, amely a helyiek szerint olajat könnyezik. A libanoni határ közelében fekvő Tarshiha városkában egy keresztény család azt állítja: csoda történt a házukban. Osama Khoury és felesége egyik nap azt vette észre, hogy olaj borítja a nappaliban lévő Szűzanya-szobrot. A feleség, Amira szerint a szobor beszélt is hozzá, és azt mondta neki, hogy "ne félj!". Miután az olaj borította szobrot meglátta egy szomszéd is, híre járt az állítólagos csodának, és csak a múlt héten kétezren keresték fel a „könnyező"

Madonnát.

A család szerint az a legkülönösebb, amikor egy könnycseppnek látszó olajfolt pereg végig a szobor arcán. Amint az AP írja – ahol az esetről egy felvétel is megtekinthető –, a szobor egyes részei nedves tapintásúak az után is, hogy letörölték róla az olajat.

[**A Prohászka Imaszövetség**](http://dkjozsef.blogspot.ro/2014/02/a-prohaszka-imaszovetseg.html)



„A Magyar Katolikus Egyház nehéz helyzetbe került. A hivatások száma csökken, a papokra háruló feladatok egyre nagyobbak. Nyomasztó teher lett a lelkipásztori munka a túlterheltség miatt. A világban eluralkodott gondolkozásmód nem kedvez a papi és szerzetesi hivatások elfogadásának, Isten hívó szava meghallásának. Tudjuk, hogy sok a teendőnk a hivatások ébresztésében, sok feladat hárul ránk, hogy értővé, nyitottá és hallóvá segítsük alakítani a fiatalok szívét és lelkét, hogy befogadhassák az Úr szavát, és a hívó szóra nagyvonalúan, követve a bibliai példákat, igennel feleljenek. Mindent készek vagyunk megtenni, hogy növekedjen az Isten népét szolgáló papok és szerzetesek száma. De tudjuk azt is, hogy minden hivatás valójában titok. Halljuk az Úr felszólítását is: »Kérjétek az aratás urát, küldjön munkásokat aratásába!«”

     Ezekkel az indító gondolatokkal alapította meg Spányi Antal székesfehérvári püspök 2007 augusztusában a Prohászka Imaszövetséget, amelyet Prohászka Ottokárról, Székesfehérvár boldog emlékű püspökéről, Magyarország apostoláról és tanítójáról nevezett el, mert nála nem tett többet senki a papi hivatásokért. Az imaszövetség célja buzgó és folyamatos, napi ima hivatások kiesdéséért, hogy növekedjen az Isten népét szolgáló papok és szerzetesek száma. Az elmúlt hat év során több mint háromezer világi hívő és mintegy száz pap csatlakozott az imaszövetséghez határainkon belül és kívül. Nagyon sok helyen a szövetség tagjai rendszeresen találkoznak a plébániákon; szentmisén és közös imán vesznek részt. A közös ima ereje nem csak a szolgáló papságot és szerzeteseket erősíti meg, de a világiak tanúságtételéhez is új erőt ad.

 Az imaszövetséghez való csatlakozás a szándék jelzésével és an­nak a székesfehérvári Egyházmegyei Hivatal által való elfoga­dásával történik (Egyházmegyei Hivatal, 8001 Székesfehérvár Pf. 178.). A Hivatal mindazok szándé­kát elfogadja és a tagságról igazolást küld, akik vállalják, hogy:

1. Naponta imádkoznak szent papokért és papi, szerzetesi hivatásokért.

2. Hetente legalább negyedórányi szentségimádást végeznek a hivatásokért, vagy ugyanennyi ideig olvassák a Szentírást.

3. Lehetőségük szerint anyagilag támogatják a papképzést.

4. Lehetőségük szerint részt vesznek az évi – október 10-hez kapcsolódó – Prohászka-misén a szé­kesfehérvári Prohászka emléktemplomban, amelyet az Imaszövetség élő és meghalt tagjaiért ajánlanak fel.

**JELENTKEZÉSI LAP**

**Név: ........................................................................**

**Foglalkozás: ...........................................................**

**Cím: .......................................................................**

**Tel: .........................................................................**

**Születési év:............................................................**

**Aláírásommal igazolom, hogy tagja kívánok lenni a**

**Prohászka Imaszövetségnek, es lelkiismeretesen**

**vállalom a tagsági kötelezettségek teljesítését.**

**Dátum: …………………………**

**.......................................................................**

**aláírás**

Visszaküldés címe:

Egyházmegyei Hivatal, 8001 Székesfehérvár Pf. 178.

**A Prohászka Imaszövetség napi imája**

**Köszönjük papjainkat, akik feléd vezetnek, segítenek bennünket életünk útjain.**

**Szenteld meg őket, hogy szentek legyenek, és szentül szolgáltassák ki szentségeidet! Óvd meg őket a veszélyektől és adj nekik sok neked tetsző örömet bennünk Téged szolgáló életükben!**

**Adj új papi és szerzetesi hivatásokat! Hívj szolgálatodba fiatal fiúkat és lányokat, és ha Neked úgy tetszik, hívj az én családomból is, hogy ők magukat neked adva, a világról lemondva neked tetsző, boldog életet éljenek!**

**Szűz Mária, az Egyház és a papok Édesanya, könyörögj érettünk!**

**Viselkedésünk titka...**



Mutasd meg ragyogásod!

Szent Bálint püspök napja előtt, a Házasság hetében egy idősebb férfi és fia betértek egy ékszerüzletbe ajándékot vásárolni feleségeiknek. Mindjárt az apa egy jelentéktelennek látszó ékszert vett a kezébe, amire fia meg is jegyezte: – Apa, ezen nincs semmi különös! – Erre az apa kezébe vette az ékszert, pár pillanatig csukott markában tartotta, és amikor kinyitotta a tenyerét, a kő a szivárvány minden színében ragyogott. – Hogyan lehetséges ez? – kérdezte a fia. – Ez opál – volt rá a magyarázat. Kézben meg kell melegíteni, hogy megmutassa minden ragyogását. Benne van ebben minden szépség, ragyogás, csak a meleg teszi láthatóvá.

– A történet jól szemlélteti, hogy aki ismeri a jelentéktelennek látszó drágakövet, az tudja igazán értékelni.

|  |
| --- |
|  |
|  |

A hegyi beszédben az Üdvözítő azt mondta: „Ti vagytok a föld sója... Ti vagytok a világ világossága” (Mt 5,13-16). Rólunk mondta!

Romló világunkban nagyon időszerű a mai evangélium. A romlást, a viszálykodást, a közönyt, a szeretet kihűlését meg kell állítanunk, mert Jézus követségében járunk amióta megkereszteltek, krizmával felszenteltek, átadták a hitet jelző gyertyát és sót tettek ajkunkra. Azóta Jézus követei vagyunk a világban. De betöltjük-e hivatásunkat? Eleven-e kapcsolatunk Jézussal? Az ő szeretete éltet-e bennünk? Mert a kereszténység nem elmélet, hanem élet Krisztussal és azokkal, akik az ő nevében kötik össze életüket a házasságban, akik az ő nevében jönnek össze dolgozni és imádkozni, hogy találkozzanak Vele igéjében és az Eucharisztiában. Jézus a világ világossága „körüljárt jót cselekedvén”. Az Isten országát nemcsak hirdette, hanem azt be is mutatta. Tanítását kiteljesíti, amikor szeretetének végső jelét adta a keresztáldozatban. Szembetűnő, hogy Jézus ugyanaz, mint igehirdetése.

– Vizsgáljuk meg életünket, hogy meg tudtuk-e ízesíteni a világot, és tudtunk-e fényt gyújtani és azt ébren tartani szeretetünkkel és jótetteinkkel? – A keresztény nem becsüli le a földi javakat, azonban úgy használja azokat, hogy megszerezhesse az örökkévalókat. Ma is nagyra értékeljük azokat, akik „só és világosság” voltak. Így gondolunk nagyjainkra: az országépítő Szent Istvánra, az áldozatos Boldog Gizellára, a hazát védő Szent Lászlóra, a második honalapító IV. Bélára, a nélkülözőket segítő Szent Erzsébetre, a törökverő Hunyadira, a szabadságszerető Rákóczi Ferencre, a reformer Széchenyi Istvánra, az áldozatos Mailáth G. Károlyra, a vértanú Apor Vilmosra, az egyházát szerető Mindszentire és Márton Áronra. Ők tetteikkel bizonyították Isten iránti szeretetüket (Iz 58, 7-10). Szóval és példával tárták fel

viselkedésük titkát, hitüket Krisztusban (1 Kor 2, 1-5). Isten erejére és a Szentlélek kegyelmére támaszkodva mi is Krisztus hiteles, ragyogó tanúi lehetünk a világban.

**A szív nyugtalansága vezet Istenhez és a szeretethez**

Plutarkhosz jegyezte fel Nagy Sándor makedón hódítóról, hogy még csak 10 éves volt, amikor egy lókereskedő egy lovat hozott Thesszáliából Fülöp királynak (Kr.e. 382 - 336), amelyet 13 talentumért akart neki eladni. A ló senkit nem engedett a hátára ülni, hanem hátsó lábára állva szüntelenül ágaskodott. Fülöp bosszankodott, és megparancsolta, hogy a vad, megfékezhetetlen lovat vezessék el. Ekkor azonban az ifjú Sándor is megpróbálta megszelídíteni, ami végül sikerült is neki: észrevette, hogy a ló saját ide-oda mozgó árnyékától riad meg, ezért kantárszáránál fogva a nappal szembefordította, amitől megszűnt a ló félelme. A lószelídités nyomán Fülöp király sírt a boldogságtól, és a nyeregből leszálló fiát homlokon csókolva így szólt hozzá: *„Fiam, keress magadhoz méltóbb királyságot, szűk neked Makedónia.”*Igazságra, boldogságra, örök életre vágyó lelkünknek kevés az, amit ez a földi világ kínál.

Szent Ágostont (354-430) szíve nyugtalansága vezeti el a Krisztussal való találkozáshoz. Azonban Isten felfedezésekor nem zárkózik önmagába, mint aki már megérkezett céljához, hanem tovább folytatja útját. Az igazság, Isten keresésének nyugtalansága arra készteti, hogy egyre jobban megismerje Istent, hogy kilépjen önmagából és Istent megismertesse másokkal is. Ez a szeretet nyugtalansága. ***A szív nyugtalansága vezet el Istenhez és szeretetéhez***-  mondja Ferenc pápa 29.)

|  |
| --- |
|  |
| http://1.bp.blogspot.com/-zn30wDgsuNc/UwXl5BLYzkI/AAAAAAAAKcc/VpSlqeoQluU/s1600/Buke.jpg http://2.bp.blogspot.com/-L4Y6rMFt1p8/UwXmq0qI5GI/AAAAAAAAKck/td1qztcTOtY/s1600/Szt%C3%81g.jpg Szent Ágoston |

kephalosz (ökörfej) megszelídítése

**Tudom, mit kell tennem…(nincs "de" és nincs "ha")**

**"Azután Dávid így szólt a fiához, Salamonhoz: "Légy erős és határozott! Láss hozzá a munkához! Ne félj és ne rettegj, mert az Úr, az Isten, az én Istenem veled van. Nem hagy el és nem fordul el tőled, amíg az Úr házának szolgálatában be nem fejezed a munkát."** (1Krón 28,20).

Lecsuktam a gép fedelét, teljesen biztos voltam benne, hogy amihez hozzákezdtem, lehetetlen elkészíteni. Nem tudtam folytatni a munkámat, szükségem volt egy kis pihenésre. Gondolatok cikáztak fejemben, melyek megoldásra vártak. Hónom alá vettem a Szentírást és kimentem a szabad levegőre. Kerestem egy árnyékos helyet s olvasni kezdtem. Nem is sejtettem, hogy változások fognak történni az életemben. A Krónikák első könyvét nyitottam fel. Néhány oldal elolvasása után a kezdő Szentírási szakaszhoz értem. Átélted már testvérem, hogy egy-egy vers szinte eléd ugrik a lapról? Most ez történt velem.

Eszembe jutottak gondolataim a befejezetlen munkámról, s úgy éreztem, hogy az Úr ezzel a verssel akarja megüzenni nekem: *Nem akarom hallani állandó nyafogásodat, hogy lehetetlen egy bizonyos feladat. Láss hozzá a munkához és jusson eszedbe, hogy mindig ott leszek, ha elakadsz. De ne feledd, mindent Tőlem kaptál. Nem dicsekedhetsz képességeiddel.* Mikor befejeztem az olvasást, bementem a géphez, hogy azonnal elújságoljam levélben egy testvéremnek, mi történt. Ugyanis neki is elpanaszoltam a problémámat. Leírtam neki, hogyan ugrott elém a vers és milyen hatással volt rám: hozzá látok a munkámhoz és tenni fogom a dolgom. Azt válaszolta, hogy a reggeli beszélgetésünk után imádkozott értem, hogy az Úr szóljon hozzám, világosítson meg a munkámmal kapcsolatban.

Új mottóval folytattam a munkám: Láss hozzá a munkához, tedd a dolgod! Valahányszor elkeserített a feladat nagysága, emlékeztettem magam: Láss hozzá a munkához, tedd a dolgod! - néhány szó, amelyek segítettek megküzdeni életem egyik kihívásával. Talán most neked is ezt kell meghallanod.

A munkáddal küzdesz? Láss hozzá a munkához, tedd a dolgod!
Újjá kell formáld a házasságodat? Láss hozzá a munkához, tedd a dolgod!
Félsz, hogy nem vagy jó édesapa, édesanya?

 Láss hozzá a munkához, tedd a dolgod!
Személyes problémáid vannak, melyek túlnőnek rajtad?

 Láss hozzá a munkához, tedd a dolgod!

Hitellel, pénzügyi gondokkal küszködsz? Láss hozzá a munkához, tedd a dolgod!
Van egy álmod, amit Isten elültetett a szívedben, de megvalósíthatatlannak látszik?

 Láss hozzá a munkához, tedd a dolgod!

Félre ne érts testvérem: sokszor nagyon nehéz lesz. Nem azt mondja a Szentírás, hogy: "dőlj hátra nyugodtan, majd minden rendben lesz." Nem.

Arról szól, hogy ahelyett, hogy mindegyre azon tépelődnénk, mennyire nehéz egy-egy feladat, keressük Istent, aki megígérte, hogy ott lesz, amikor elakadunk munka közben.

Arra törekedjünk, hogy minden képességünket tegyük a feladatba, s bízunk abban, hogy Ő azt megsokszorozza. Megtapasztaljuk majd, hogy ellát a szükséges szavakkal, ötletekkel, erővel, idővel, türelemmel, kegyelemmel. Azonban először nekünk kell cselekednünk. Ahogy a ládát vivő papoknak előbb be kellett lépniük a vízbe, hogy a Jordán ketté tudjon válni (Józs 3,15-16) úgy nekünk is hozzá kell látnunk a feladathoz, hogy megpillantsuk a megoldást.

Drága testvérem! Mi az, amihez hozzá kell látnod - vagy amit folytatnod kell -, bár gyengének, kimerültnek, csüggedtnek érzed magad? Imádkozom azért, hogy vedd észre, ahogy az Úr munkálkodik érted, mialatt te végzed a feladatot. Láss hozzá a munkához, tedd a dolgod és Ő veled lesz.

*Uram, Jézus Krisztus, Élő Isten Fia! Segíts, hogy Téged nézzelek, és ne az előttem tornyosuló feladat nagyságát. Segíts, hogy ne féljek, és ne csüggedjek el. Köszönöm ígéretedet, hogy velem leszel, hűséges vagy és nem pártolsz el tőlem. Köszönöm, hogy áldhatlak, imádhatlak és dicsőíthetlek Téged, az időtlen időkig! Ámen!*

 Marci testvér, a Pécsi Curia alelnöke

***A hit Isten ajándéka a hívő ember számára, és arra válaszolni kell, azt meg kell élni imádsággal és munkával. Az Isten sokféle munkát adhat, a lényeg az, hogy az ember Isten akaratát teljesítse.***

Sokszor halljuk a beszámolókban aJerikó járást. Most eztpróbáljukbemutatni.

**„A hit erejéből omlottak le Jerikó falai, azután, hogy hét napon át körüljárták.”** (Zsid. 11,30)

 A Jerikó ostroma az Oltáriszentség előtt hét napon és hat éjjelen át végzett rózsafüzér imádkozásából áll. Inspirálója Józsué könyvének 6. fejezte. A szent szöveg elmondja nekünk, hogy Izrael népe mielőtt megérkezett volna az Ígéret földjére Jerikó hatalmas falaival szembetalálva már magát a visszavonulást fontolgatta. Isten szavára azonban Józsué, Mózes utóda, aki a nép vezetője volt, hét napon és hat éjjen át tartó imára szólította fel az izraelitákat, ami alatt a szövetség ládájával, Isten jelenlétének jelével az élen minden nap megkerülték a várost. Józsué és az izraeliták hittek az isteni ígéretben, hogy a hetedik napon a hetedik kör befejezése után Jerikó falai le fognak omlani és így győzni fognak. Az izraeliták valóban győztek, mert Isten maga a Hűség, aki ígéreteit mindenkor megtartja.

## A Jerikó ostroma eredete

„Ezért mondom nektek, hogyha imádkoztok és könyörögtök valamiért, higgyétek, hogy megkapjátok, és akkor valóban teljesül a kérésetek.”(Mk11,24) 

Honnan származik a Jerikó ostroma gondolata? Az Ószövetségben Mózes halála után Isten Józsuét választotta ki a zsidó nép vezetésére. Majd azt parancsolta Józsuénak, hogy az egész néppel menjen át a Jordánon és vegye birtokba az Ígéret földjét. Jerikó városa egy bevehetetlen erőd volt. Amikor falaihoz értek, Józsué az égre emelve tekintetét, egy angyalt pillantott meg, akinek kard volt a kezében. Az angyal részletes parancsokkal látta el Józsuét.

Az izraeli harcosoknak 6 napig a város körül kellett menetelniük, a papokkal az élen, akik a Frigyládát vitték Isten parancsolataival. A hetedik napon hétszer kellett a várost körüljárniuk, miközben a papok fújták a kürtöket. Végül egy adott jelre a papok hangosan megfújták a kürtöket, és mindenki hangosan kiáltott. Ebben a pillanatban a város falai leomlottak, és a fegyveresek bevették a várost. .(Józs. 6.)

1979. május 8-án II. János Pál pápának Lengyelországba kellett utaznia Szent Szaniszló, Krakkó vértanú püspökének 91. születésnapja alkalmából. Ez volt az első alkalom, hogy a kommunista rezsim alatt a pápa szülőhazájába látogatott.

|  |
| --- |
|  |
|  |

1978. novemberének végén, hét héttel a Konklávé pápaválasztása után a Szűzanya,

a Rózsafüzér Királynője parancsot adott egy lengyelországi kiváltságos léleknek: „A pápa első hazájába történő zarándoklatának előkészítéséhez 1979. május első hetében Jasna Gorá-ban Rózsafüzér Kongresszust kell szervezni, vagyis a kihelyezett Oltáriszentség előtt imádkozzák a rózsafüzért hét napon és hat éjen át.”

A Szeplőtelen Fogantatás ünnepén (1978. december 8.) Anatol Kazczuck, a későbbiekben a Jerikó ostroma fő védnöke, bemutatta a Szűzanya kérését Kraszewski püspöknek, a Püspöki Mária Tanács segédpüspökének, aki a következőt válaszolta: „Jó imádkozni a Legszentebb Oltáriszentség előtt; jó imádkozni a rózsafüzért a pápáért; jó imádkozni Jasna Gorá-ban. Csináld csak!”

Anatol szintén tájékoztatta a Szűzanya üzenetéről Stefano Barata Czestochowa-i püspököt, aki egyben a Püspöki Mária Tanács elnöke is volt. A püspök nagyon megörült a tervnek, de azt javasolta, hogy a könnyebb szervezés érdekében ne adják neki a „Kongresszus” nevet. Így lett a kezdeményezés elnevezése „Jerikó ostroma”. A Jasna Gora-i igazgató atya is jóváhagyta a kezdeményezést, de nem akarta, hogy az májusban legyen a Szentatya látogatásának előkészítése miatt. Azt mondta: „Jobb lenne áprilisban.” „Igen, de a Szűzanya azt a parancsot adta, hogy az május első hetében legyen.” válaszolta Anatol püspök. Az igazgató atya elfogadta, ajánlva, hogy kerüljék a zavarkeltést.

A Legszentebb Szűz tudta jól, hogy a Jerikó ostroma nem fogja megzavarni a Pápa

látogatását, mert máskülönben nem jönne. Ezt követően hamarosan a hatóságok visszavonták a Szentatya beutazási engedélyét, miként annakidején, 1966-ban megtagadták VI. Pál pápa vízumát is. Hatalmas megdöbbenés az egész országban! A pápa nem látogathatja meg saját hazáját.

Ekkor megújult hévvel fogtak neki a „Rózsafüzér támadás” lebonyolításához. Május 7-én ugyanabban az időben, amikor befejeződött az Ostrom, lehullottak Jerikó falai. Egy hivatalos közlés adta tudtul, hogy a Szentatya június 2. és 10. között látogatja meg Lengyelországot. Elképzelhetjük, hogy a lengyel nép milyen leírhatatlan örömben élte meg a következő napokat.

Június 10-én II. János Pál pápa, zarándokútjának végére érve az egész lengyel püspöki kart és a lengyel népet, másfélmillió egybegyűlt hívő jelenlétében Mária

Szeplőtelen és Fájdalmas Szívének ajánlotta fel.

A lenyűgöző győzelem után a Szent Szűz megparancsolta, hogy a Jerikó ostromát

mindannyiszor szervezzék meg, amikor a pápa apostoli útra indul. „A rózsafüzérnek ördögűző ereje van, tehetetlenné teszi az ördögöt”, mondják lengyel barátaink. 1981. május 13-án a Pápát ért támadás alkalmával a lengyelek újra támadásba vetették a rózsafüzért és elnyerték a pápa gyors felgyógyulásának kegyelmét. A sátán és a gyűlölet falai újra csak megadták magukat az Üdvözlégy Mária hatalma előtt.

1986. február 2-án az előbbi kiváltságos lélek a Szűzanyától újabb üzenetet kapott:

„Menjetek Kanadába, az Egyesült Államokba, Angliába és Németországba, hogy

mentsétek, ami még menthető.” A Jerikó ostroma ma már az egész világon elterjedt, különösen Latin-Amerika népei imádkozzák nagy buzgósággal, élő hittel és sok kegyelemmel.